Kosovë, platforma e bisedimeve me Serbinë i dorëzohet parlamentit
Delegacioni i Kosovës për bisedimet me Serbinë i dorëzoi parlamentit një platformë bisedimesh që përjashton prekjen e kufijve të Kosovës.
Kryetari i Parlamentit të Kosovës, Kadri Veseli tha të premten se propozimi i tij për pezullimin e përkohshëm të tarifave ndaj mallrave serbe, ka për qëllim mbajtjen afër të partnerëve strategjikë të Kosovës, ndërsa platforma për bisedimet me Serbinë do të sqarojë shumë gjëra. Ai i bëri këto komente pasi që delegacioni shtetëror për bisedime me Serbinë i dorëzoi tekstin e platformës për “dialogun për marrëveshjen përfundimtare ligjërisht të detyrueshme për normalizimin e marrëdhënieve me Serbinë”. Zoti Veseli tha se platforma do të ndihmojë edhe në tejkalimin e situatës së krijuar me tarifat ndaj mallrave serbe. “”, tha zoti Veseli. Bashkëkryesuesi i delegacionit shtetëror për bisedime me Serbinë, Fatmir Limaj tha se tarifat janë vendim shtetëror dhe se Kosova do të tregojë urtësi kundruall interesave të saj. “", tha zoti Limaj. Kërkesat e vendosura amerikane për heqjen tarifave ndaj mallrave serbe dhe refuzimi i qeverisë për të bërë një gjë të tillë, kanë lëkundur marrëdhëniet ndërmjet Kosovës dhe Shteteve të Bashkuara dhe kanë ashpërsuar gjuhën e komunikimit ndërmjet udhëheqësve të Kosovës. Kryeministri Ramush Haradinaj, ngulë këmbë që tarifat të mbeten deri në një marrëveshje përfundimtare me Serbinë, ndërsa presidenti Hashim Thaçi dhe kryetari i parlamentit, Kadri Veseli, kërkojnë që të dëgjohen aleatët dhe ato të pezullohen. Vëzhguesit thonë se mundësitë për një marrëveshje ndërmjet Kosovës e Serbisë ku do të mund të përfshihej edhe ndryshimi i kufijve ka shtyrë kryeministrin e Kosovës, Ramush Haradinaj, të ngulë këmbë në mbajtjen e tarifave, në mënyrë që të bllokojë bisedimet. Bashkëkryesuesi i delegacionit shtetëror, Shpend Ahmeti thotë se me platformën që pritet të votohet në parlament, u jepet fund spekulimeve për rrezik pasi që sipas tij çdo gjë bazohet në kushtetutën e vendit. “”, tha zoti Ahmeti. Në muajin nëntor Kosova vendosi tarifa prej 100 për qind ndaj mallrave nga Serbia për shkak të, siç është thënë, qasjes agresive të Beogradit ndaj shtetësisë së Kosovës. Beogradi ndërkaq e ka kushtëzuar vazhdimin e bisedimeve me heqjen e tarifave, duke bërë që procesi të mbetet i pezulluar. Shtetet e Bashkuara i kanë kërkuar në vazhdimësi Kosovës që të pezullojë tarifat ndaj mallrave serbe, për t’i hapur rrugë procesit të bisedimeve për normalizimin e marrëdhënieve me Serbinë. Të premten përfaqësues të Bashkimit Evropian në Kosovë i bënë thirrje sërish qeverisë që të pezullojë tarifat. Në një deklaratë të përbashkët të shefes së zyrës së Bashkimit Evropian dhe shefave të misioneve të Bashkimit Evropian në Kosovë, thuhet se suksesi i bisedimeve varet nga shmangia e veprimeve të padobishme nga të dyja palët. “Në këtë frymë i bëjmë thirrje qeverisë së Kosovës që të artikulojë qartë hapat konkretë që do të ndërmarrë për të mundësuar pezullimin e tarifës, ashtu që bashkëpunimi rajonal të mund të ecë përpara”, thuhet në letrën e tyre.